NARIADENIE KOMISIE (ES) č. 2028/2006
z 18. decembra 2006,
ktorým sa mení a dopĺňa nariadenie (ES) č. 600/2005, pokiaľ ide o povolenie doplnkovej látky do krmív Bacillus licheniformis DSM 5749 a Bacillus subtilis DSM 5750 patriacej do skupiny mikroorganizmov
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
keďže:
(1)
V nariadení (ES) č. 1831/2003 sa ustanovuje povolenie doplnkových látok určených na používanie vo výžive zvierat, ako aj podmienky a postupy udeľovania takýchto povolení.
(2)
Prípravok Bacillus licheniformis DSM 5749 a Bacillus subtilis DSM 5750 patriaci do skupiny mikroorganizmov bol v súlade so smernicou Rady 70/524/EHS (2) povolený bez časového obmedzenia ako doplnková látka do krmív pre prasnice podľa nariadenia Komisie (ES) č. 1453/2004 (3), do krmív na výkrm moriek, na výkrm teliat do veku troch mesiacov podľa nariadenia Komisie (ES) č. 600/2005 (4), do krmív na výkrm ošípaných a prasiatok podľa nariadenia Komisie (ES) č. 2148/2004 (5). Táto doplnková látka bola následne zapísaná do registra kŕmnych doplnkových látok Spoločenstva v súlade s článkom 10 nariadenia (ES) č. 1831/2003.
(3)
V súlade s článkom 7 nariadenia (ES) č. 1831/2003 bola predložená žiadosť o zmenu a doplnenie povolenia uvedeného prípravku s cieľom umožniť jeho používanie do krmív na výkrm moriek, obsahujúcom povolené kokcidiostatikum maduramycín ammónny. K tejto žiadosti boli priložené údaje a doklady vyžadované podľa článku 7 ods. 3 uvedeného nariadenia.
(4)
Európsky úrad pre bezpečnosť potravín (ďalej len „úrad“) vo svojom stanovisku z 12. júla 2006 dospel k záveru, že bola stanovená kompatibilita prípravku doplnkovej látky Bacillus licheniformis DSM 5749 a Bacillus subtilis DSM 5750 s maduramycínom amónnym. Stanoviskom úradu sa zároveň potvrdzuje správa o metóde analýzy kŕmnej doplnkovej látky v krmive predložená referenčným laboratóriom Spoločenstva zriadeným nariadením (ES) č. 1831/2003.
(5)
Z posúdenia uvedeného prípravku vyplýva, že podmienky ustanovené v článku 5 nariadenia (ES) č. 1831/2003 sú splnené.
(6)
Nariadenie (ES) č. 600/2005 by sa preto malo zodpovedajúcim spôsobom zmeniť a doplniť.
(7)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Príloha III k nariadeniu (ES) č. 600/2005 sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej Únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 18. decembra 2006